Rådets fælles holdning 2003/139/FUSP

af 27. februar 2003

om restriktive foranstaltninger over for lederne i Transdnestrien-området i Republikken Moldova

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) EU giver på ny udtryk for sin dybe bekymring over situationen i Transdnestrien-konflikten i Moldova og understreger sit tilsagn om inden for rammerne af Organisationen for Sikkerhed og Samarbejde i Europa (OSCE) at ville bidrage til bestræbelser på at nå frem til en fredelig løsning på konflikten, hvor Moldovas territoriale integritet respekteres fuldt ud.

(2) EU finder den obstruktionspolitik, som lederne i Transdnestrien-området i Republikken Moldova fortsat fører, og deres manglende vilje til at ændre status quo uacceptabel.

(3) Derfor og til støtte for EU's mere aktive deltagelse i den politiske proces har Rådet besluttet at indføre målrettede sanktioner i form af rejseforbud, som kun er rettet mod de ledere i Transdnestrien, der især anses for at være ansvarlige for mangelen på samarbejde om at fremme en politisk løsning af konflikten. EU forbeholder sig ret til på et senere tidspunkt at overveje yderligere målrettede restriktive foranstaltninger.

(4) EU vil tage sin holdning op til fornyet overvejelse på baggrund af den videre udvikling, navnlig de foranstaltninger, som lederne i Transdnestrien træffer for at gøre væsentlige fremskridt i forhandlingerne om en løsning vedrørende Transdnestriens politiske status i Moldova.

(5) Rejseforbuddet gennemføres med forbehold af tilfælde, hvor en medlemsstat er bundet af en folkeretlig forpligtelse eller er værtsland for OSCE -

VEDTAGET FØLGENDE FÆLLES HOLDNING:

Artikel 1

1. Medlemsstaterne træffer de nødvendige foranstaltninger for at begrænse indrejse i eller transit gennem deres område for de personer, der er opført på listen i bilaget, og som er ansvarlige for mangelen på samarbejde om at fremme en politisk løsning af konflikten.

2. Stk. 1 forpligter ikke en medlemsstat til at nægte sine egne statsborgere indrejse i sit område.

3. Stk. 1 gælder med forbehold af tilfælde, hvor en medlemsstat er bundet af en folkeretlig forpligtelse, dvs.:

i) som værtsland for en international mellemstatslig organisation

ii) som værtsland for en international konference indkaldt af eller i FN's regi, eller

iii) i henhold til en multilateral aftale, hvorved der tilkendes privilegier og immuniteter.

Rådet underrettes behørigt i ethvert af disse tilfælde.

4. Stk. 3 anses ligeledes for at gælde i tilfælde, hvor en medlemsstat er værtsland for OSCE.

5. Medlemsstaterne kan indrømme undtagelser fra foranstaltningerne i stk. 1, når rejse er berettiget af tvingende humanitære hensyn eller af hensyn til muligheden for at kunne deltage i mellemstatslige møder, herunder møder i EU-regi, hvor der føres en politisk dialog, som direkte fremmer demokratiet, menneskerettighederne og retsstaten i Moldova.

6. En medlemsstat, der ønsker at indrømme undtagelser, jf. stk. 5, giver Rådet skriftlig meddelelse herom. Undtagelsen anses for at være indrømmet, medmindre en eller flere rådsmedlemmer skriftligt gør indsigelse inden for 48 timer efter at have modtaget meddelelsen om den foreslåede undtagelse. Hvis et eller flere af rådsmedlemmerne gør indsigelse, kan Rådet med kvalificeret flertal beslutte at indrømme den foreslåede undtagelse.

7. I tilfælde, hvor en medlemsstat i medfør af stk. 3, 4, 5 og 6 tillader indrejse i eller transit gennem sit område for de personer, der er opført på listen i bilaget, gælder tilladelsen udelukkende det formål, til hvilket den er udstedt, og de berørte personer.

Artikel 2

Rådet vedtager på forslag af en medlemsstat eller Kommissionen ændringer til listen i bilaget, hvis den politiske udvikling i Moldova tilsiger det.

Artikel 3

For at give ovennævnte foranstaltninger den størst mulige virkning tilskynder Den Europæiske Union tredjelande til at vedtage restriktive foranstaltninger svarende til dem, der er indeholdt i denne fælles holdning.

Artikel 4

Denne fælles holdning har virkning fra datoen for vedtagelsen. Efter denne dato finder den anvendelse i en periode på 12 måneder, der kan forlænges.

Denne fælles holdning revideres løbende.

Artikel 5

Denne fælles holdning offentliggøres i Den Europæiske Unions Tidende.

Udfærdiget i Bruxelles, den 27. februar 2003.

På Rådets vegne

M. Chrisochoïdis

Formand

BILAG

Liste over personer, der er omfattet af artikel 1

1. SMIRNOV, IGOR - "Præsident", født den 29.10.1941 i Chabarowsk. Russisk pas nr. 50 NO. 0337530.

2. SMIRNOV, VLADIMIR - Søn af Igor Smirnov og formand for statstoldkomitéen, født den 3.4.1961 i Vupiansk Charkow. Russisk pas nr. 50 NO. 00337016.

3. SMIRNOV, OLEG - Søn af Igor Smirnov og rådgiver for statstoldkomitéen, født den 8.8.1967 i Nowaja Wachowka, Cherson. Russisk pas nr. 60 NO. 1907537.

4. LEONTYEV, SERGEY - "Vicepræsident", født den 9.2.1944 i Odessa Leontovka. Russisk pas nr. 50 NO. 0065438.

5. MARACUTSA, GRIGORY - "Formand for Den Øverste Sovjet", født den 15.10.1942 i Teia, Grigoriopol. Gammelt sovjetisk pas nr. 8BM724835.

6. KAMINSKY, ANATOLY - "Næstformand i Den Øverste Sovjet", født den 15.3.1950 i Cita. Gammelt sovjetisk pas nr. A25056238.

7. SHEVCHUK, EVGENY - "Næstformand i Den Øverste Sovjet", født den 21.6.1946 i Nowosibirsk. Gammelt sovjetisk pas nr. A25004230.

8. LITSKAI, VALERY - "Udenrigsminister", født den 13.2.1949 i Tver. Russisk pas.

9. KHAJEEV, STANISLAV - "Forsvarsminister", født 28.12.1941 i Celabinsk.

10. ANTIUFEEV (SEVTOV), VADIM - "Minister for statens sikkerhed", født i 1951 i Novosibirsk. Russisk pas.

11. KOROLYOV, ALEXANDER - "Minister for indre anliggender", født i 1951 i Briansk. Russisk pas.

12. BALALA, VIKTOR - "Justitsminister", født i 1961 i Vinitsa.

13. AKULOV, BORIS - "Transdnestriens repræsentant i Ukraine".

14. ZAKHAROV, VIKTOR - "Offentlig anklager", født i 1948 i Camenca.

15. LIPOVTSEV, ALEXEY - "Næstformand for toldkomitéen".

16. GUDYMO, OLEG - "Viceminister for sikkerhed", født den 11.9.1944 i Alma-Ata. Russisk pas nr. 51 NO. 0592094.

17. KOSOVSKI, EDUARD - "Formand for Transdnestriens Bank", født den 7.10.1958 i Floresti.